Det folkekære danske fodboldlandshold fra 1986, der af mange regnes som nationens mest talentfulde nogensinde, nåede som bekendt frem til ottendedelsfinalerne ved VM i Mexico. Her var én spanier ved navn Emilio Butragueño imidlertid her, der og alle vegne. Med hele fire mål slukkede angriberen Danmarks VM-drøm, og den alenlange liste af stjerner som Michael Laudrup, Jan Mølby og Morten Olsen måtte pakke kufferten og drage hjem fra Nordamerika. Torsdag var Real Madrid-legenden taget til Nørresundby. Dog hverken for at gnide salt i såret eller for at score mål på ny. Men er man mon alligevel en smule nervøs for at besøge Danmark, nu hvor man gjorde det onde ved Laudrup og co? Det vender vi tilbage til. 60-årige Butragueño var nemlig mødt op for at hylde Henning Jensen, som spillede for Real Madrid fra 1976 til 1979, og i løbet af de tre sæsoner var med til at vinde det spanske mesterskab to gange. Høster stor ros Anledningen var indvielsen af Henning Jensens Plads på Stigsborg i Nørresundby, hvor en skulptur af fodboldspilleren skulle præsenteres. Emilio Butragueños første minde med Henning Jensen går langt tilbage. Allerede som 13-årig så han den afdøde danske fodboldmagiker på stadion, og da han selv blev en del af klubben, mødte han ved flere lejligheder Henning Jensen. - Jeg har nydt hans måde at være på. Han var en meget indtagende person, et roligt og seriøst menneske og for mig er det en fornøjelse at være med her i dag, siger Emilio Butragueño og tilføjer: - Han var meget professionel. Meget dedikeret til holdet og klubben og på den vis uden tvivl en stor ambassadør for Danmark. Man skal huske på,  at dengang var der kun to udlændinge per hold, og han var den ene af vores. Så ja, han var en meget vigtig mand for os, fortæller spanieren, inden han gør det klart, hvor vigtigt det er at hædre fortidens helte. Og så til spørgsmålet. Havde dansker-bødlen nogen betænkeligheder ved at vise sig i Nørresundby ovenpå det der skete ved VM i 1986? - Nej, tværtimod. Jeg har altid følt mig velkommen her, lød det fra en grinende Butragueño.

Opsummering:
Den spanske fodboldlegende Emilio Butragueño var torsdag i Nørresundby for at hylde nordjyske Henning Jensen.